
Cică e jalon în PNRR. Burduja scapă și de ultimii specialiști de la 
materiale radioactive 


Ministrul Energiei, Sebastian Burduja, a decis să scape de o societate din 
portofoliu, cu un profil unic în ţară, aceasta ocupându-se de perimetrele 
radioactive ale explorărilor și exploatărilor miniere. Firma de stat este pe profit, 
astfel că invocarea unor pierderi iese din discuţie, iar decizia s-a luat în urma 
unui memorandum fantomă. Miza încercării de a vinde societatea o reprezintă 
doar specialiștii de aici, pe care, cel mai probabil, îi vor companiile străine care 
dau târcoale metalelor rare din România. 


Ministerul Energiei a decis, în mod dubios, să transfere acțiunile deținute la Societatea 
Radioactiv Mineral Măgurele SA către Autoritatea pentru Administrarea Activelor Statului 
(AAAS), care va proceda la administrarea, restructurarea, privatizarea, reorganizarea și, 
după caz, lichidarea acestei companii. Decizia a fost luată în urma unui memorandum 
fantomă, care ar fi fost adoptat de Guvern în 7 martie 2024, deși acesta nu apare în 
documentele publice ale Executivului. 


Ca să aibă o justificare, și aceea subțire, ministerul a băgat la pachet și societatea 
Eurotest SA, cu 3 angajaţi, care înregistrează pierderi. Însă, despre situaţia financiară a 
Societății Radioactiv Mineral Măgurele SA, același minister spune că, în 2022, cu 20 de 
angajaţi, a avut o cifră de afaceri de 1.549.990 lei, realizând venituri totale de 1.553.868 
lei, cheltuieli totale de 1.471.483 lei și un profit brut de 82.385 lei. Dacă ar fi luat situaţia 
financiară din 2023, ar fi văzut că firma și-a dublat și numărul de angajaţi, dar și 
profiturile, însă nimeni nu a avut un astfel de interes. 


"Deși au fost întreprinse demersuri constante, nu au fost identificate pentru Societatea 
Eurotest SA și pentru Societatea Radioactiv Mineral Măgurele SA soluţii viabile, menite să 
conducă la dezvoltarea lor și implicit la o îmbunătăţire a situației economico-financiare”, 
se arată în nota de fundamentare a proiectului de hotărâre elaborat de Ministerul 
Energiei. 


Unicat în ţară 


Potrivit directorului Radioactiv Minerale Măgurele, ing. Emilian Cazacu, societatea este 
foarte importantă, pentru că mai există doar două entităţi în ţară, cea de-a doua fiind 
Compania Naţională a Uraniului, care sunt autorizate să efectueze lucrări conexe 
activității de minerit, adică să monitorizeze perimetrele radioactive, să le ecologizeze, să 
le testeze. 


"CNU se află în insolvenţă, iar noi nu avem datorii la stat, ci chiar profit, și putem 
participa la orice contractare. Avem contracte de explorare în niște perimetre cu firme 
canadiene, iar situaţia financiară este mult mai bună ca în 2022, anul din care Ministerul 
Energiei a luat datele. Avem echipă de mineri care redeschid galeriile, avem specialiști în 
structuri geologice, iar numărul de angajaţi s-a dublat din 2022. În țară există doar doi 
specialiști CNCAN de nivel III, din care unul se află la noi. Aceștia stabilesc, prin 
documentaţiile elaborate, măsurile care se iau în perimetrele radioactive. În prezent 
monitorizăm radioactivitatea în 10 perimetre care au fost explorate pentru uraniu”, ne-a 
declarat ing. Emilian Cazacu, directorul Radioactiv Minerale Măgurele. 


Acesta arată că aparatura este din anii 80-90 și nu știe nimeni, în afară de specialiștii 
societăţii, să umble cu ea, dar că este foarte eficientă. Dacă la Eurotest SA există o miză 
imobiliară, aceasta deținând spaţii în București, Splaiul Independenţei, la Radioactiv 
Minerale Măgurele infrastructura nu pare a fi o miză, având în vedere că societatea deţine 
doar un sediu amărât în Măgurele, județul Ilfov. Astfel, singura explicaţie plauzibilă 
rămâne valoarea specialiștilor, pe care companiile străine care se ocupă cu explorarea 
minereurilor rare vor să îi cumpere. Nici directorul societăţii nu a reușit să vadă sau să 
afle ce conține memorandumul, dar se vorbește că vânzarea societăţii ar fi fost jalon în 
PNRR. 


Ministerul își declină responsabilitatea 


Societatea pe pierderi, Eurotest SA, are ca obiect activitate principal "Cercetare- 
dezvoltare în științe fizice și naturale, având ca obiectiv calificarea materialelor, 
componentelor, echipamentelor electrotehnice și de automatizare care funcţionează în 
medii cu risc ridicat provocat sau natural”, iar Radioactiv Minerale Măgurele, realizarea 
lucrărilor de cercetare geologică în vederea identificării și conturării mineralizaţiilor 
radioactive precum și lucrări de conservare, închidere, ecologizare și refacere a mediului. 


"Așa după cum lesne se poate observa prin raportare la obiectul principal de activitate, 
niciuna din cele două societăți nu pot fi încadrate în domeniile de responsabilitate ale 
Ministerului Energiei. Considerăm că în baza procedurilor specifice și a experienţei 
instituționale acumulate în decursul celor peste 25 de ani de funcţionare, Autoritatea 
pentru Administrarea Activelor Statului poate contribui la atragerea unor investitori 
interesaţi să dezvolte segmentul de activitate al celor două societăți”, se mai precizează în 
proiectul de act normativ. 


